René Jacobs
René Jacobs er en belgisk kontratenor og dirigent. René Jacobs fik sin første musikalske undervisning som kordreng i Gents domkirkekor; senere studerede han sang og tog bl.a. master classes hos Alfred Deller, samtidig med han studerede klassisk filologi ved universitetet i Gent.
René Jacobs debuterede i 1974 i Amsterdam i Francesco Cavallis opera L’Erismena (1655) og fik meget hurtigt ry som en af tidens fineste kontratenorer. Men det er som dirigent af vokalmusik inden for barok og klassik, han især er blevet internationalt berømt; i begyndelsen af sin dirigentkarriere opførte han vokalmusik fra 1600- og 1700-tallet med sit vokalensemble Concerto Vocale (grundlagt i 1977). I de følgende årtier, hvor vokalensemblet var blevet udvidet med et orkester, kastede han sig med entusiasme over ukendte operaer af Cavalli og Antonio Cesti samt operaer af Claudio Monteverdi, Georg Friedrich Händel og Wolfgang Amadeus Mozart.
Efter år 2000 har René Jacobs sjældent optrådt som kontratenor; derimod har han som gæstedirigent stået i spidsen for andre af tidens kendte barokensembler som Akademie Für Alte Musik Berlin, Concerto Köln og Freiburger Barockorchester. Samarbejdet med de to sidstnævnte ensembler førte til bemærkelseværdige opførelser af Mozarts tre da Ponte-operaer (Così fan tutte (1999), Figaros bryllup (2001) og Don Giovanni (2006)), der senere er indspillet på cd og har vundet mange priser. Af de mere end 200 cd’er, René Jacobs har indspillet, bør også nævnes symfonier af Joseph Haydn og Mozart og kirkemusik af Johann Sebastian Bach, Händel og Haydn.